โรงเรียนย่านตาขาวรัฐชนูปถัมภ์

โรงเรียนย่านตาขาวรัฐชนูปถัมภ์ () เป็นโรงเรียนมัธยมศึกษาขนาดใหญ่ เปิดสอนระดับมัธยมตอนต้นและมัธยมตอนปลาย(ช่วงชั้นที่ 3,4) สังกัดสำนักงานเขตพื้นที่การศึกษาตรัง เขต1 สำนักงานคณะกรรมการการศึกษาขั้นพื้นฐานกระทรวงศึกษาธิการ  มีเนื้อที่ 35 ไร่ 2 งาน 58 ตารางวา ปัจจุบันสังกัดสำนักงานเขตพื้นที่การศึกษามัธยมศึกษา เขต13(ตรัง-กระบี่)  สำนักงานคณะกรรมการการศึกษาขั้นพื้นฐานกระทรวงศึกษาธิการ

ประวัติโรงเรียน

โรงเรียนย่านตาขาวรัฐชนูปถัมภ์  สังกัดกองการศึกษา กรมสามัญศึกษา กระทรวงศึกษาธิการ ถือกำเนิดเมื่อวันที่ 3 มีนาคม พ.ศ. 2524 ตามประกาศกระทรวงศึกษาธิการ  
ด้วยกระทรวงศึกษาธิการได้พิจารณาเห็นว่า “โรงเรียนย่านตาขาว” กับ “โรงเรียนรัฐชนูปถัมถ์” อำเภอย่านตาขาว จังหวัดตรัง สังกัดกองการมัธยมศึกษา กระทรวงศึกษาธิการเป็นโรงเรียนที่อยู่ใกล้กัน ประสบปัญหาในเรื่องการรับนักเรียนได้ไม่เต็มตามแผนที่กำหนดไว้ อันเป็นอุปสรรคในการที่จะสนับสนุนด้านงบประมาณต่างๆ

ฉะนั้นอาศัยอำนาจตามความในข้อ 23 แห่งประกาศคณะปฏิวัติฉบับที่ 216 ลงวันที่ 29 กันยายน  พ.ศ. 2515 กระทรวงศึกษาธิการจึงประกาศให้รวม โรงเรียนย่านตาขาว กับ โรงเรียนรัฐชนูปถัมภ์ เข้าด้วยกัน โดยใช้ชื่อใหม่ว่า “โรงเรียนย่านตาขาวรัฐชนูปถัมภ์” สังกัดกองการมัธยมศึกษา กรมสามัญศึกษา ทั้งนี้ ตั้งแต่ปีการศึกษา 2524 เป็นต้นมา ประกาศ ณ วันที่ 3 มีนาคม พ.ศ. 2524 โดย นายสิปนนท์ เกตุทัต รัฐมนตรีการกระทรวงศึกษาในสมัยนั้น

สำหรับ “โรงเรียนย่านตาขาว” นั้น เดิมเป็นโรงเรียนมัธยมศึกษา สังกัดกรมสามัญศึกษา เปิดเมื่อ พ.ศ. 2497 รับนักเรียนชั้น ม.1-ม.3 ในปี พ.ศ. 2504 ได้เลิกรับนักเรียนชั้น ม.1 แต่รับนักเรียนชั้น ป.5 แทน และปี พ.ศ. 2520 ได้มีประกาศกระทรวงศึกษาธิการยุบเลิกโรงเรียนประถมศึกษา สังกัดกรมสามัญศึกษา ที่ตั้งอยู่นอกเขตสุขาภิบาล ให้เป็นมัธยมศึกษา ตั้งแต่วันที่ 1 เมษายน พ.ศ. 2520 โดยรับนักเรียนชั้น ม.ศ. 1 แทน

ส่วน “โรงเรียนรัฐชนูปถัมภ์” เดิมเป็นโรงเรียนเอกชน ชื่อ “โรงเรียนเบญจพัฒนา” ของนายอรุณ สุนทรนนท์  กรมสามัญศึกษาได้ซื้อที่ดินและอาคารเรียนเป็นเงิน 2,119,000 บาท (สองล้านหนึ่งแสนหนึ่งหมื่นเก้าพันบาทถ้วน) มาประกาศเป็นโรงเรียนใหม่ เมื่อวันที่ 21 มีนาคม พ.ศ. 2516 ชื่อว่า “โรงเรียนย่านตาขาววิทยา” และเปลี่ยนชื่อเป็น “โรงเรียนรัฐชนูปถัมภ์” เมื่อวันที่ 29 พฤษภาคม พ.ศ. 2517

จากการประกาศรวมโรงเรียนดังกล่าว ทำให้โรงเรียนจัดการศึกษาออกเป็น 2 เขต คือ เขต1 คือบริเวณโรงเรียนรัฐชนูปถัมภ์เดิม มีเนื้อที่ 35 ไร่ 2 งาน  58 ตารางวา เป็นที่เรียนชั้น ม.2 ถึง ม.6 และเขต2 คือโรงเรียนย่านตาขาวเดิม มีพื้นที่ 16 ไร่ เป็นที่เรียนชั้น ม.1 มาตั้งแต่ปีการศึกษา 2524 และเมื่อเขต 1 มีความพร้อมด้านอาคารสถานที่มากขึ้น จึงย้ายชั้น ม. 1 มาเรียนที่เขต 1 ทั้งหมด เมื่อวันที่ 20 มกราคม พ.ศ. 2536 และในปีนี้ได้เปิดโรงเรียนสาขาสำหรับชั้น ม.ต้น ที่ตำบลทุ่งค่าย อำเภอย่านตาขาว 1 สาขา ถึงปี พ.ศ. 2540 โรงเรียนสาขาได้ตั้งเป็นเป็นโรงเรียนตรังรังสฤษฏ์ ส่วนพื้นที่เขต 2 มอบให้สุขาภิบาลดูแลตั้งแต่ปี พ.ศ. 2538 เมื่อสุขาภิบาลได้ยกฐานะเป็นเทศบาลตำบลย่านตาขาว จึงขอใช้พื้นที่นี้เป็นที่ตั้งสำนักงานเทศบาล จำนวน 12 ไร่ และเหลือ 4 ไร่ ใช้เป็นพื้นที่บ้านพักครู

สีประจำโรงเรียน

สีน้ำเงิน กับ สีชมพู

  สีน้ำเงิน หมายถึง ความหนักแน่น อดทน และมั่นคงต่อการทำความดี
  สีชมพู หมายถึง ความรุ่งเรือง ความรัก ความร่วมมือ และความสุขในหมู่คณะ

สัญลักษณ์โรงเรียน

เป็นรูปอักษร ย่อ ย.ป. ล้อมรอบด้วยก้านและดอกบัว มีชื่อเต็มของโรงเรียนอยู่ด้านล่าง มีสีประกอบดังนี้

ดอกบัว  สีชมพูอ่อน แสดงความสดใส ร่าเริง
อักษรย่อ ย.ป.  สีน้ำเงิน แสดงความมั่นคง สง่างาม
ก้านบัวรอบนอก  สีม่วงแดง แสดงถึงความสามัคคีในหมู่คณะ
ก้านบัวรอบในรอบสองชั้น  สีเขียวแก่-อ่อน แสดงความคิดสร้างสรรค์-พลัง
พื้นหลังภาพหลังอักษร ย.ป. และชื่อโรงเรียน  สีม่วงอ่อน แสดงความสุภาพอ่อนโยน

ทำเนียบผู้บริหารโรงเรียน

ทำเนียบผู้บริหารโรงเรียนย่านตาขาวรัฐชนูปถัมภ์ ตั้งแต่อดีตถึงปัจจุบัน

โรงเรียนย่านตาขาว (30 เมษายน พ.ศ. 2497)
นายเริ่ม  ดำเกาะ (รักษาการ)				        พ.ศ. 2497 - พ.ศ. 2499
นายเจริญ  ท่อแก้ว					พ.ศ. 2499 - พ.ศ. 2523
นางสาวประทุม  เสกธีระ (รักษาการ)			        พ.ศ. 2523 - พ.ศ. 2524
โรงเรียนย่านตาขาววิทยา (21 มีนาคม พ.ศ. 2516)
นายจีระศักดิ์  กุลบุญ(รักษาการ)				พ.ศ. 2516
นายพิสิฐ  คงเมือง					พ.ศ. 2516 - พ.ศ. 2517
โรงเรียนรัฐชนูปถัมภ์ (29 พฤษภาคม  พ.ศ. 2517)
นายพิสิฐ  คงเมือง					                พ.ศ. 2517 - พ.ศ. 2519
นายศิรินทร์  อุตสาหะ (รักษาการ)				พ.ศ. 2519 - พ.ศ. 2521
นางสาววิมล  สุวรรณเวลา				               พ.ศ. 2521 - พ.ศ. 2523
นายเจริญ  ภักดีวานิช					พ.ศ. 2523 - พ.ศ. 2524
โรงเรียนย่านตาขาวรัฐชนูปถัมภ์  (3 มีนาคม พ.ศ. 2524 - ปัจจุบัน)
นายเจริญ  ภักดีวานิช					               พ.ศ. 2524 - พ.ศ. 2528
นายถาวร  อุทัยรัตน์					พ.ศ. 2528 - พ.ศ. 2535
นายสิรัตน์  สุทธิดารา					พ.ศ. 2535 - พ.ศ. 2537
นายวิสุทธิ์  พิสิฐจำนง					พ.ศ. 2537 - พ.ศ. 2541
นายศักรินทร์  จริงจิตร					พ.ศ. 2541 - พ.ศ. 2544
นายสมจริง  อินทรักเดช					พ.ศ. 2544 - พ.ศ. 2547
นายระวี  บูรณธัญรัตน์					พ.ศ. 2547 - พ.ศ. 2553
ดร.มนทิพย์  ทรงกิติพิศาล				        พ.ศ. 2553 - พ.ศ. 2554
นายสุรศักดิ์ ยี่หลัก                                        พ.ศ. 2554 - พ.ศ. 2559
นายภิญโญ พุดจีน                          พ.ศ. 2559 - พ.ศ. 2561
นายเรืองชัย ช่วยจันทร์     พ.ศ. 2561 - พ.ศ. 2563
นายภิญโญ จินตนปัญญา  พ.ศ. 2563 - ปัจจุบัน

ศิษย์เก่าที่มีชื่อเสียง 
บ่าววี หรือ วีรยุทธ นานช้า นักร้องเพลงลูกทุ่งเพื่อชีวิต ค่ายอาร์ สยาม สังกัดอาร์เอส
ปาล์ม เมนเฮลท์ หรือ เปรมทัต สิ้นกั้ง อดีตนายแบบดังที่เสียชีวิตจากมะเร็งเม็ดเลือดขาว และผู้เสียหายแชร์ลูกโซ่ Forex-3D

อ้างอิง

หนังสือปฐมนิเทศนักเรียนเข้าใหม่ ม.1,ม.4 โรงเรียนย่านตาขาวรัฐชนูปถัมภ์
เว็บโรงเรียนย่านตาขาวรัฐชนูปถัมภ์
http://www.trangzone.com/webboard_show.php?page=2&ID=23488&ID=23488
เพลงมาร์ชโรงเรียน ปกหลังสมุดโรงเรียนย่านตาขาวรัฐชนูปถัมภ์

แหล่งข้อมูลอื่น 
 เว็บไซต์โรงเรียนย่านตาขาวรัฐชนูปถัมภ์
 
 

โรงเรียนในจังหวัดตรัง
โรงเรียนมัธยมศึกษาประจำอำเภอในจังหวัดตรัง
โรงเรียนสังกัดสำนักงานเขตพื้นที่การศึกษามัธยมศึกษาตรัง กระบี่
สิ่งก่อสร้างในอำเภอย่านตาขาว